J แรลลี่ยาว! บวกอีก 8% “ออลไทม์ไฮ” ลุ้น Q4 โตเด่น รับไฮซีซั่น-เปิด JAS Green Village หนุน
J แรลลี่ยาว! บวกอีก 8% “ออลไทม์ไฮ” ลุ้น Q4 โตเด่นรับไฮซีซั่น-เปิด JAS Green Village หนุนผลงานโตต่อเนื่องปี 65
J แรลลี่ยาว! บวกอีก 8% “ออลไทม์ไฮ” ลุ้น Q4 โตเด่นรับไฮซีซั่น-เปิด JAS Green Village หนุนผลงานโตต่อเนื่องปี 65
9 ธ.ค. 2564

ผู้สื่อข่าวรายงานว่า วันนี้(9ธ.ค.64) ราคาหุ้นบริษัท เจเอเอส แอสเซ็ท จำกัด (มหาชน) หรือ J  ณ เวลา 10:39 น. อยู่ที่ระดับ 4.20 บาท บวก 0.32 บาท หรือ 8.25% ด้วยมูลค่าซื้อขาย 143.65 ล้านบาท  ราคาหุ้นสูงสุดตั้งแต่เข้าตลาดเมื่อวันที่ 10 พ.ย.2558

โดยก่อนหน้านี้(10 พ.ย. 64) นายสุพจน์ สิริกุลภัสสร์ ประธานเจ้าหน้าที่บริหาร  J เปิดเผยว่า บริษัทคาดผลการดำเนินงานในไตรมาส 4/64 จะเติบโตได้ค่อนข้างดี เนื่องจากเป็นช่วงที่มีกำลังซื้อสินค้าของผู้บริโภคสูงสุด (High Season) จึงทำให้บริษัทสามารถรับรู้รายได้ค่าเช่าได้เต็มที่ และมีส่วนลดค่าเช่าที่ลดลง
รวมถึงบริษัทยังมีแผนเปิดศูนย์การค้าแห่งใหม่ JAS Green Village ถนนคู้บอน ในวันที่ 2 ธ.ค.นี้ ซึ่งจะสร้างกระแสรายได้ใหม่ให้กับบริษัทให้มีความน่าสนใจในไตรมาสนี้ต่อเนื่องถึงปี 65 เนื่องจากจะเป็นแหล่งศูนย์รวมการพบปะสังสรรค์แห่งใหม่ย่านคู้บอน
สำหรับผลการดำเนินงานงวด 9 เดือนของปี 64 บริษัทมีกำไรสุทธิ เท่ากับ 49.3 ล้านบาท เพิ่มขึ้นจากช่วงเดียวกันของปีก่อนหน้า 3.4% สาเหตุมาจากการบริหารจัดการต้นทุน การปิดสาขาที่ไม่ทำกำไร การควบคุมค่าใช้จ่าย และการบริหารต้นทุนค่าเช่าที่ดีขึ้น ขณะที่รายได้ รวมอยู่ที่ 300.2  ล้านบาท ลดลง 21.7% เมื่อเทียบกับงวดเดียวกันของปีก่อน
อย่างไรก็ดีภาพรวมผลการดำเนินงานไตรมาส 3/64 ปรับลดลง สาเหตุหลักมาจากผลกระทบของช่วงล็อกดาวน์ตามนโยบายลดการแพร่ระบาดของโควิด-19 และจำนวนสาขา IT Junction ลดลง ทำให้บริษัทมีรายได้รวม เท่ากับ 78.9 ล้านบาท ลดลงจากช่วงเดียวกันของปีก่อนหน้า 35.5% ขณะที่ต้นทุนค่าเช่า 6.1 ล้านบาท ลดลง 34.4% ขณะที่กำไรสุทธิ 6.1 ล้านบาท ลดลง 76.8%
นายสุพจน์ กล่าวว่า ผลการดำเนินงานในช่วงของไตรมาส 3/64 แม้ว่าจะเผชิญสถานการณ์การแพร่ระบาด ที่ทำให้ภาครัฐใช้มาตรการล็อกดาวน์อีกครั้งตามนโยบายลดการแพร่ระบาดของโควิด-19 แต่บริษัทก็ยังสามารถบริหารจัดการได้ดี ปรับเปลี่ยนกลยุทธ์ตามแผนที่ได้มีการวางไว้ล่วงหน้า ทำให้บริษัทยังสามารถทำกำไรได้ ที่สะท้อนถึงกลยุทธ์มุ่งเน้นการเติบโตของกำไรเป็นหลักสำคัญ